Միաժամանակ նախագահը նշեց, որ համայնքները եւս չպետք է ձեռքերը ծալած նստեն եւ սպասեն, թե երբ կառավարությունը տվյալ համայնքում ինչ-որ քայլեր կձեռնարկի։ "Պետությունն իր հերթին շարունակելու է մեծածավալ ռեսուրսներ ներգրավել ենթակառուցվածքների եւ համայնքային զարգացման ծրագրերի իրականացման համարՙ տարածաշրջանում ամենալավ ճանապարհները, շուրջօրյա ջրամատակարում, ոռոգման հուսալի համակարգ եւ այլն ունենալու համար։ Սակայն համայնքները պետք է գիտակցեն, որ առանց իրենց անմիջական մասնակցության, նմանատիպ ծրագրերն անարդյունավետ են։ Ձեր մասնակցությունը զուտ ձեւական պահանջ չէ, այն վկայում է համայնքի ղեկավարության շահագրգռվածության մասին։ Տեղական ինքնակառավարման կայացած մարմինները պետության կայունության կարեւոր գործոն են։ Իշխանության ապակենտրոնացումը նշանակում է նաեւ պատասխանատվության ապակենտրոնացում", ասաց Ռ. Քոչարյանը։